COM7คาดกำไรไตรมาส 3/60 โตสูงต่อเนื่องแนะซื้อเป้า 14.5 บ.
COM7คาดกำไรไตรมาส 3/60 เติบโตสูงต่อเนื่องแนะ"ซื้อ"เป้า 14.50 บาท
11 ส.ค. 2560

บล.บัวหลวง ระบุในบทวิเคราห์วันนี้(11 ส.ค.) ว่า บริษัท คอมเซเว่น จำกัด (มหาชน) หรือ COM7 บริษัทประกาศกำไรไตรมาส 2/60 ที่ 126 ล้านบาท เติบโต 56% เทียบช่วงเดียวกันของปีก่อน และ 6% เทียบไตรมาสก่อนหน้า กำไรออกมาสูงกว่าคาดราว 20% เพราะทั้งยอดขายและมาร์จิ้นเติบโตมากกว่าคาด บริษัทแสดงผลกำไรที่เติบโตขึ้น เทียบไตรมาสก่อนหน้า อย่างแข็งแกร่งได้ แม้ไตรมาสนี้จะเป็น low season ก็ตาม
บริษัทมีรายได้ที่ 4,967 ล้านบาท เพิ่มขึ้น 28% เทียบช่วงเดียวกันของปีก่อน และ 1% เทียบไตรมาสก่อนหน้า ได้ปัจจัยหนุนจาก ยอดขาย Smartphone ที่มีการเติบโตสูงถึง 43%เทียบช่วงเดียวกันของปีก่อน และได้อานิสงจากการขยายสาขาจากการซื้อสินทรัพย์ของบริษัท บางกอก เทเลคอม 999 จำกัด (BKK999) จำนวน 44 สาขา ในเดือนธันวาคม 2016 สำหรับสินค้า IT ยอดขายมีการเติบโตสูงราว 9%เทียบช่วงเดียวกันของปีก่อน และสำหรับรายได้จาก Accessory และค่าบริหาร โตราว 13%เทียบช่วงเดียวกันของปีก่อน
บริษัทมีอัตรากำไรขั้นต้นใน ไตรมาส2/60 ที่ 14.4% (เพิ่มขึ้นจาก ไตรมาส2/60 ที่ 13.9% และเพิ่มจาก ไตรมาส1/60 ที่ 13.6%) เนื่องจากยอดขาย Smartphone  ที่เติบโตสูง และบริษัทได้การสนับสนุนจากแบรนด์ต่างๆ เช่น HUAWEI และ OPPO
คาดกำไรไตรมาส 3/60 จะเติบโตสูงอย่างต่อเนื่อง เทียบช่วงเดียวกันของปีก่อน คาดปัจจัยหนุนจาก โมเมนตั้มของยอดขายที่ยังคงเติบโตแรง กลยุทธ์การบุกตลาด Smartphone ที่เติบโตสูง และ APPLE มีโอกาส surprise ตลาด เปิดตัว iPhone SE รุ่นใหม่ในเดือนสิงหาคมนี้ หนุนยอดขายไตรมาส 3/60 ที่ปกติไม่มี iPhone ใหม่จาก APPLE รวมถึงการบริหารพื้นที่ IT ใน เทสโก้ โลตัส โดยเริ่มต้นที่ 28 สาขา เมื่อเดือน พ.ค. คาดหนุนกำไรให้เติบโตอย่างต่อเนื่อง
ประมาณการกำไรปี 60 ที่ 592 ล้านบาท เติบโตราว 45% ยังคงไม่เปลี่ยนแปลง โดยกำไร 1H17 คิดเป็น 42% ของประมาณการกำไรทั้งปี ซึ่งอยู่ในระดับเดียวกับปี 2016 คาดส่งผลให้ตลาดมีความมั่นใจต่อการเติบโตของบริษัท ในขณะที่ตลาดทำประมาณการกำไรต่ำกว่าเราราว 6% คาดตลาดมีโอกาสปรับประมาณการกำไรขึ้น
คงคำแนะนำซื้อราคาเป้าหมาย 14.50 บาท (อิง PEG 1 เท่า จากอัตรากำไรเติบโตเฉลี่ย 30%/ปี ในช่วง 2016-18 CAGR) เชื่อว่าหลังจากได้เห็นผลประกอบการของบริษัท ที่กำไรที่เติบโตสวน low season รวมถึงความคืบหน้าของโครงการใหม่ที่บริษัทได้ทำในปีนี้ ปัจจุบันหุ้นเทรด P/E 24 เท่า ให้ส่วนลดจากกลุ่มค้าปลีกที่เทรดราว 27 เท่า